KLASA: 034-05/24-01/49

URBROJ: 711-02-01/03-2024-02

Zagreb, 15. ožujka 2024.

**VLADO KOLAREC**

**općinski načelnik Općine Kravarsko**

**Predmet: mišljenje na zahtjev obveznika Vlade Kolareca**

 - daje se

Povjerenstvo za odlučivanje o sukobu interesa (dalje: Povjerenstvo) je 14. ožujka 2024. zaprimilo zahtjev za davanjem mišljenja koji je podnio obveznik Vlado Kolarec, općinski načelnik Općine Kravarsko.

U podnesenom zahtjevu obveznik navodi da je 20. veljače 2024. na stranicama Hrvatskog zavoda za zapošljavanje i web stranici Općine Kravarsko objavljen Javni poziv za zapošljavanje na određeno vrijeme za pružatelja/ice usluge potpore i podrške za potrebe provedbe projekta „Zaželi-prevencija institucionalizacije u Općini Kravarsko” te da navedeni poziv traje do 28. veljače 2024.

Ističe da je do sada prijavljeno 14 kandidatkinja, od kojih su tri u potencijalnom sukobu interesa sa obveznikom odnosno općinskim načelnikom Općine Kravarsko; jedna od kandidatkinja je supruga obveznikovog brata, druga kandidatkinja je supruga od obveznikovog rođaka (krvno su srodni u 4. koljenu pobočne linije) i treća kandidatkinja je majka obveznikovog zeta.

Dodaje da se u Smjernicama i uputi vezanoj za etiku i integritet dužnosnika na lokalnoj razini (KLASA: 711-1-1934-R-255/23-01-17, od 26. rujna 2023. godine) navodi „bilo bi uputno kada bi obveznici iz razloga zaštite javnog interesa i povjerenja građana od sebe otklonili postupanje i u onim situacijama kada bi mogla biti dovedena u pitanje njihova nepristranost, stoga u tom slučaju svoje ovlasti za postupanje trebali bi delegirati na drugu osobu (zamjenika, pročelnika ili drugog službenika jedinice lokalne ili područne regionalne samouprave“).

Vezano uz gore navedenu uputu napominje kako je i službenica ovlaštena za privremeno obavljanje poslova pročelnice Jedinstvenog upravnog odjela Općine Kravarsko, u potencijalnom sukobu interesa sa gore dvije navedene kandidatkinje (krvno srodni u 4. koljenu pobočne linije).

Također, napominje kako ni općinski načelnik niti v.d. pročelnica nisu u povjerenstvu za provedbu javnog poziva.

Povjerenstvo je 14. ožujka 2024. porukom elektroničke pošte zatražilo od obveznika dopuniti podneseni zahtjev dostavom podataka tko donosi odluku o zapošljavanju osoba na navedenom projektu, odnosno tko s njima sklapa ugovor o radu.

Obveznik je isti dan na navedeno traženje odgovorio porukom elektroničke pošte navodeći da je općinski načelnik imenovao Povjerenstvo za provedbu Javnog poziva za prijam u radni odnos na određeno vrijeme pružatelja/ice usluge potpore i podrške za potrebe provedbe projekta „Zaželi-prevencija institucionalizacije u Općini Kravarsko“ .

Članovi povjerenstva su bili sljedeći: ………………. (predsjednica), ……………. (član) i ………,,,,,,, (član), ističe i dodaje da je Povjerenstvo na temelju obavljenih razgovora sa prijavljenim kandidatima obavilo intervju te na temelju navedenog donijelo odluku, koja je dostavljena općinskom načelniku koji sa kandidatima sklapa Ugovor o radu na određeno, budući da je navedeni osoba ovlaštena za zastupanje Općine Kravarsko.

Povodom navedenog zahtjeva obveznika Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., dalje: ZSSI) na 43. sjednici održanoj 15. ožujka 2024. obvezniku daje mišljenje kako slijedi.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 3. stavkom 1. podstavkom 34. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i obveznik Vlado Kolarec povodom obnašanja navedene dužnosti dužna pridržavati se odredbi ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

 Osobe povezane s obveznikom, a koje su navedene u zahtjevu, ne mogu biti isključene od sudjelovanja u javnom natječaju samo zbog okolnosti navedene povezanosti s obveznikom, već bi trebale imati mogućnost da pod jednakim uvjetima u transparentno provedenom postupku ostvare sva prava kao i drugi građani.

Međutim, situacija u kojoj osoba povezana s obveznikom podnosi prijavu na oglas koji provodi tijelo javne vlasti u kojem obveznik obnaša dužnost općinskog načelnika, predstavlja okolnost koja se može definirati kao potencijalni sukob interesa, obzirom da njegov privatni interes može utjecati na nepristranost u obavljanju javne dužnosti, u dijelu koji se odnosi na donošenje odluke o izboru i sklapanje ugovora s odabranim kandidatima.

Sukladno navedenim odredbama ZSSI-a, nema zapreke da se osoba povezana s obveznikom Vladom Kolarecom, općinskim načelnikom Općine Kravarsko, zaposli na radnom mjestu u sklopu projekta „Zaželi - prevencija institucionalizacije u Općini Kravarsko“.

Nadalje obveznik Vlado Kolarec treba uskladiti svoje postupanje s odredbom članka 9. ZSSI-a kako bi prevenirao situaciju u kojoj njegov privatni interes utječe na nepristranost u obavljanju javne dužnosti, odnosno članovima Općinskog vijeća Općine Kravarsko, kao i članovima Povjerenstva za provedbu zapošljavanja u sklopu navedenog projekata dužan je deklarirati da je osoba povezana s njim podnio prijavu povodom oglasa i istu okolnost dužan je objaviti na službenoj internetskoj stranici Općine Kravarsko.

Nadalje, obveznik je dužan izuzeti se od svakog, pa i posrednog oblika sudjelovanja u provedbi postupka zapošljavanja u sklopu projekata „ Zaželi -prevencija institucionalizacije u Općini Kravarsko“, a posebice od donošenja odluke o odabiru kandidata te od potpisivanja ugovora o radu s istima te ovlastiti svog zamjenika ili drugu osobu na donošenje odluke i sklapanje ugovora s njim povezanom osobom, ukoliko ista bude odabrana za zapošljavanje.

Vezano za davanje ovlaštenja pročelniku/pročelnici za donošenje odluke i sklapanje ugovora s osobom povezanom s obveznikom, Povjerenstvo ističe kako pročelnici jedinica lokalne i područne (regionalne) samouprave nisu obveznici sukladno odredbama članka 3. ZSSI-a. U odnosu na pitanja sukoba interesa pročelnika upućuje se na odredbe Zakona o službenicima i namještenicima u lokalnoj i područnoj (regionalnoj) samoupravi(„Narodne novine“, broj 86/08., 61/11., 04/18. i 112/19.),ps za tumačenje kojeg je nadležno Ministarstvo pravosuđa i uprave Republike Hrvatske.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Vlado Kolarec, elektroničkom dostavom
2. Objava na internetskoj stranici Povjerenstva
3. Pismohrana